ไอแบงก์ส่งแผนฟื้นฟูแก้หนี้ปีละ6พันล้าน
คลังให้เวลาไอแบงก์ 2 เดือน ก่อนตัดสินใจใส่เงินเพิ่มทุนล็อต 2 อีก 6,000 ล้านบาท ปลายปีนี้
3 เม.ย. 2556

คลังให้เวลาไอแบงก์ 2 เดือน ก่อนตัดสินใจใส่เงินเพิ่มทุนล็อต 2 อีก 6,000 ล้านบาท ปลายปีนี้ 
แหล่งข่าวจากกระทรวงการคลัง เปิดเผยว่า กระทรวงการคลังได้รับแผนฟื้นฟูกิจการธนาคารอิสลามแห่งประเทศไทย (ไอแบงก์) แล้ว เบื้องต้นจะให้เวลา 2 เดือน เพื่อรอดูผลงานว่าสามารถแก้หนี้และปล่อยสินเชื่อได้ตามแผนที่เสนอมาหรือไม่ เพราะเงินเพิ่มทุนก้อนใหม่ที่เสนอมาต้องรอการจัดสรรจากงบประมาณปี 2557 ซึ่งจะสามารถเบิกจ่ายได้ในช่วงไตรมาสสุดท้ายของปี 2556 ส่วนเงินเพิ่มทุน 445 ล้านบาทนั้น ได้รับอนุมัติอยู่ในงบปี 2556 ซึ่งคาดว่าไอแบงก์จะได้เงินเพิ่มทุนส่วนนี้เร็วๆ นี้ 
นายธานินทร์ อังสุวรังษี ผู้จัดการไอแบงก์ เปิดเผยว่า ธนาคารได้ส่งแผนฟื้นฟูกิจการให้กระทรวงการคลังแล้ว โดยตั้งเป้าหมายแก้หนี้ที่ไม่ก่อให้เกิดรายได้ หรือเอ็นพีแอล 6,000 ล้านบาท จากยอดหนี้เอ็นพีแอลทั้งหมด 2.4 หมื่นล้านบาท 
ทั้งนี้ ในปี 2557 และ 2558 ตั้งเป้าแก้หนี้เพิ่มอีกปีละ 6,000 ล้านบาท รวมทั้งได้เสนอขอเงินเพิ่มทุนอีก 6,000 ล้านบาท ซึ่งจะทำให้เงินกองทุนต่อสินทรัพย์เสี่ยง (บีไอเอส) เพิ่มจาก 4% เป็น 9% ส่วนเงินเพิ่มทุน 445 ล้านบาท ที่ได้รับอนุมัติจากกระทรวงการคลังแล้ว คาดว่าจะสามารถเบิกจ่ายได้ภายในเดือน มิ.ย.นี้ หลังการประชุมผู้ถือหุ้นไอแบงก์ในเดือน พ.ค. 
“ปีนี้วางเป้าหมายว่าจะเชิญลูกหนี้รายใหญ่ 100 รายแรกเข้ามาเจรจาก่อน เพราะกลุ่มนี้มีวงเงินสินเชื่อรวมกว่า 1.2 หมื่นล้านบาท คาดว่าจะสามารถตกลงและเซ็นปรับโครงสร้างหนี้ได้ คิดเป็นมูลหนี้ 6,000 ล้านบาท โดยตั้งเป้าว่าในปี 2557 จะเชิญลูกหนี้ทั้ง 2.4 หมื่นล้านบาท เข้ามาเจรจาได้หมด” นายธานินทร์ กล่าว